Diari Oficial de la Generalitat Valenciana


Sumari del DOGV 3380, del 25-11-1998 (1998/10461)

RESOLUCIÓ de 18 de novembre de 1998, del conseller de Presidència, per la qual es disposa l'obertura del període d'informació pública sobre la creació del Col·legi Oficial de Censors Jurats de Comptes de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3380

Data del DOGV
:   25-11-1998

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1998/10093


Organisme emissor
:   Conselleria de Presidència

Tipus de document
:   Resolució

RESOLUCIÓ de 18 de novembre de 1998, del conseller de Presidència, per la qual es disposa l'obertura del període d'informació pública sobre la creació del Col·legi Oficial de Censors Jurats de Comptes de la Comunitat Valenciana. [1998/L10135]
  
La Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, disposa en el seu article 7 que la creació de col·legis professionals, amb àmbit d'actuació en la Comunitat Valenciana, sense perjudici de l'àmbit territorial dels ja existents, es farà mitjançant llei de la Generalitat, prèvia audiència dels col·legis professionals que puguen veure-se'n afectats.
  
Les agrupacions 5ª (València i Castelló) i 15ª (Alacant) de l'Institut d'Auditors Jurats de Comptes, mitjançant sengles reunions, van acordar sol·licitar la iniciació de les actuacions necessàries per a la creació del Col·legi Oficial de Censors Jurats de Comptes de la Comunitat Valenciana.
  
De conformitat amb allò que disposa l'article 6, de la citada Llei 6/1997, de 4 de desembre, per Acord del Govern Valencià adoptat en la seua reunió de 3 de novembre de 1998, s'ha acordat iniciar el corresponent procediment, procedint-se a l'elaboració de l'Avantprojecte de Llei de creació del Col·legi Oficial de Censors Jurats de Comptes de la Comunitat Valenciana, que s'inclou com a annex en aquesta resolució.
  
Per tot allò exposat, en ús de les competències atribuïdes pel Decret 30/1997, de 26 de febrer, pel qual s'aprova el Reglament Orgànic i Funcional de la Conselleria de Presidència, resolc:
  
Primer
  
Sotmetre a informació pública, durant un termini de 30 dies, l'Avantprojecte de Llei de creació del Col·legi Oficial de Censors Jurats de la Comunitat Valenciana, a fi que els titulars de drets o interessos legítims, individuals o col·lectius, afectats per la creació del citat col·legi, formulen les al·legacions que estimen pertinents.
  
Segon
  
Les al·legacions a què es fa referència en l'apartat anterior, es presentaran en el Registre General d'aquesta Conselleria, ubicat al carrer Historiador Chabàs núm. 2, 46965 València, sense perjudici d'allò que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 18 de novembre de 1998.- El conseller de Presidència: José Joaquín Ripoll Serrano.
  
ANNEX
  
Avantprojecte de Llei de Creació del Col·legi Oficial
  
de Censors Jurats de Comptes de la Comunitat Valenciana
  
La Constitució espanyola, en el seu article 149.1.18, reserva a l'Estat la competència sobre les bases del règim jurídic de les administracions públiques, i en l'article 36, preveu que la llei regularà les peculiaritats pròpies del règim jurídic dels col·legis professionals. La legislació bàsica estatal en aquesta matèria es troba recollida en la Llei 2/1974, de 13 de febrer, de Col·legis Professionals.
  
Per la seua banda, l'Estatut d'Autonomia de la Comunitat Valenciana, en el seu article 31, apartat 22, confereix a la Generalitat Valenciana competència exclusiva en matèria de col·legis professionals i exercici de les professions titulades, sense perjudici d'allò disposen els articles 36 i 139 de la Constitució. En ús d'aquestes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7 de la qual es disposa que la creació de col·legis professionals, amb àmbit d'actuació en la Comunitat Valenciana, es farà mitjançant llei de la Generalitat Valenciana.
  
El Reial Decret 1.636/1990, de 20 de desembre, pel que s'aprova el reglament de desenvolupament de la Llei 19/1988, de 12 de juliol, d'Auditoria de Comptes, en la seua disposició transitòria quarta, reconeix com a corporacions representatives d'auditors, entre altres, a aquella que, tradicionalment, ha agrupat als professionals que vénen realitzant les activitats d'auditoria i censura de comptes.
  
Concorde amb l'anterior, les agrupacions 5ª (València i Castelló) i 15ª (Alacant) de l'Institut de Censors Jurats de Comptes d'Espanya, han sol·licitat la creació d'un Col·legi Oficial de Censors Jurats de Comptes de la Comunitat Valenciana, en què s'integren els professionals que exerceixen les activitats pròpies de la professió de censor jurat de comptes.
  
Des de la perspectiva de l'interés públic, la creació d'un Col·legi Oficial de Censors Jurats de Comptes de la Comunitat Valenciana, en què s'integren els professionals que, disposant dels coneixements i titulació necessaris i suficients, exercisquen aquesta professió, es considera oportuna, atés que permetrà dotar a un ampli col·lectiu de professionals d'una organització adequada, capaç de vetlar per la defensa dels seus interessos i d'ordenar l'exercici de la professió.
  
Article 1. Creació
  
Es crea el Col·legi Oficial de Censors Jurats de la Comunitat Valenciana, com a corporació de dret públic, amb personalitat jurídica pròpia i plena capacitat per al compliment dels seus fins.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
1. Per a l'exercici de la professió de censor jurat de comptes, en l'àmbit territorial de la Comunitat Valenciana, és obligatòria la prèvia incorporació al Col·legi Oficial de Censors Jurats de Comptes de la Comunitat Valenciana, sense perjudici del que disposa l'article 3.2 de la Llei 2/1974, de 13 de febrer, de Col·legis Professionals, segons la redacció donada per la Llei 7/1997, de 14 d'abril, de Mesures Alliberadores en Matèria de Sòl i Col·legis Professionals.
  
2. Podran incorporar-se al Col·legi Oficial de Censors Jurats de Comptes de la Comunitat Valenciana, els professionals que en aquest àmbit territorial tenen el títol de Censor Jurat de Comptes i poden dur a terme les activitats pròpies d'aquesta professió, entre les quals es troba la d'auditoria.
  
DISPOSICIONS TRANSITÒRIES
  
Primera
  
Les agrupacions 5ª (València i Castelló) i 15ª (Alacant) de l'Institut de Censors Jurats de Comptes d'Espanya, designaran una comissió gestora, que en el termini de sis mesos des de l'entrada en vigor de la present llei, aprovarà uns estatuts provisionals del Col·legi Oficial de Censors Jurats de Comptes de la Comunitat Valenciana, en què es regula la convocatòria i el funcionament de l'Assemblea Col·legial Constituent de dit col·legi, de la qual formaran part tots els professionals inscrits en el cens de censors jurats de comptes de la Comunitat Valenciana. La convocatòria es publicarà en el Diari Oficial de la Generalitat Valenciana.
  
Segona
  
L'Assemblea Constituent elaborarà i aprovarà els estatuts del Col·legi Oficial de Censors Jurats de Comptes de la Comunitat Valenciana i elegirà els membres dels òrgans col·legials de govern.
  
L'acta de l'Assemblea Constituent es trametrà a la Conselleria de Presidència o òrgan competent en matèria de col·legis professionals, i inclourà la composició dels seus òrgans de govern i els estatuts del Col·legi, perquè verifique la seua legalitat i conseqüent inscripció registral i publicació en el Diari Oficial de la Generalitat Valenciana.
  
DISPOSICIÓ FINAL